Սաֆարի Սեմյուելս

Սաֆարի Լլոյդ Սեմյուելս (, ), ամերիկացի ռեփեր, երգերի հեղինակ և հեռուստատեսային դեմք։

Վաղ կյանք 
Սաֆարի Լլոյդ Սեմյուելսը ծնվել է 1981 թվականի հուլիսի 4-ին Նյու Յորք նահանգի Բրուքլին շրջանում։ Նա արմատներով ճամայկացի է և ունի երկու քույր։

Կարիերա 
Երաժշտական կարիերան սկսել է որպես The Hoodstars խմբի անդամ, որը հիմնադրվել է 2000-ականների սկզբին և իր կազմում ընդգրկել է նաև ռեփերներ Նիքի Մինաժին, Lou$tar-ին և Seven Up-ին։ Խումբը լավագույնս հայտնի էր իր «Don't Mess With» երգով, որը 2004 թվականին ընդգրկվել է WWE ընկերության կողմից թողարկված «ThemeAddict: WWE The Music, Vol. 6» ալբոմում։ Խմբի գործունեության դադարից հետո Նիքի Մինաժը սկսեց իր անհատական կարիերան, իսկ Սաֆարին շարունակեց համագործակցել նրա հետ։

2010 թվականին Սաֆարին մի քանի այլ հեղինակների հետ գրեց «Did It On'em» երգը Մինաժի համար, որը զբաղեցրեց 49-րդ հորիզոնականը Billboard Hot 100 հիթ շքերթում և ընդգրկվեց Մինաժի առաջին՝ «Pink Friday» ալբոմում։ 2012 թվականի սկզբին Մինաժը ներկայացրեց իր «Stupid Hoe» երգի տեսահոլովակը, որում նկարահանվել է նաև Սաֆարին։ Նույն տարվա ապրիլին Մինաժը թողարկեց իր երկրորդ՝ «Pink Friday: Roman Reloaded» անվանումը կրող ալբոմը, որում ընդգրկված երգերից մի քանիսի համահեղինակը Սաֆարին է։

2015 թվականին Սաֆարին թողարկեց իր «It Is What It Is» և «It Is What It Is, Vol. 2» միքսթեյպները։ 2016 թվականի սկզբին նա նկարահանվեց երգչուհի Քեյ Միշելի «Քեյ Միշել․ Իմ կյանքը» () ռեալիթի շոուի մի քանի էպիզոդում։ Նույն տարվա օգոստոսին կայացավ VH1 հեռուստաալիքի «Սեր և հիփ հոփ․ Հոլիվուդ» () ռեալիթի շոուի երրորդ եթերաշրջանի պրեմիերան, որում նկարահանվում է նաև Սաֆարին։

Անձնական կյանք 
Սաֆարին երկար տարիներ սիրային հարաբերությունների մեջ էր Նիքի Մինաժի հետ, սակայն նրանք բաժանվեցին 2014 թվականին։

Ծանոթագրություններ

Արտաքին հղումներ 
 Սաֆարի Սեմյուելսը Allmusic կայքում
 

1981 ծնունդներ
Հուլիսի 4 ծնունդներ
Ամերիկացի ռեփերներ
Ամերիկացի երգահաններ
Ամերիկացի հեռուստատեսային դեմքեր
21-րդ դարի ամերիկացի ռեփերներ